Министрым къипщытащ зи узыншагъэм кIэлъызыгъэплъхэр хущхъуэкIэ къызэрызэрагъэпэщ щIыкIэр
КъБР-м узыншагъэр хъумэнымрэ курортхэмкIэ и министр Шэт Ирмэ я лэжьыгъэр къипщытэн мурадкIэ, зыгъэпсэхугъуэ махуэхэм щыIащ СПИД-мрэ узыфэ зэрыцIалэхэмрэ защыхъумэнымкIэ, абыхэм япэщIэтынымкIэ центрымрэ Республикэ клиникэ сабий сымаджэщымрэ. Апхуэдэу а махуэхэм КъБР-м Узыншагъэр хъумэнымрэ курортхэмкIэ и министерствэм и къэпщытакIуэ гупым зрагъэлъэгъуащ жьэн узыфэр зыпкърытхэм щеIэзэ, наркологие, психоневрологие диспансерхэм, район сымаджэщхэм я лэжьыгъэр зэрекIуэкIыр.
Нэхъыбэу гулъытэ зыхуащIар махуэшхуэхэм IуэхущIапIэхэм я лэжьыгъэр зэраубзыхуар, мафIэс къэмыгъэхъуным и хабзэхэр зэрагъэзащIэр, сымаджэхэр хущхъуэкIэ къызэрызэрагъэпэщыр къэпщытэнырщ. Сымаджэхэм щепсалъэм министрыр япэу зыщIэупщIар зыхуеину хущхъуэхэр къазэрыIэрыхьэмрэ я шхыныгъуэхэм лыхэкI хэт-хэмытымрэщ. Абы сымаджэщхэм я дохутыр нэхъыщхьэхэм яхуигъэуващ сымаджэхэр хущхъуэкIэ къызэгъэпэща зэрыхъум ткIийуэ кIэлъыплъыну. «Къэрал сымаджэщхэм щIэлъхэм зыхуеину хущхъуэхэр езыхэм я ахъшэкIэ къащэхужыныр къэвгъэхъункIэ Iэмал иIэкъым», — жиIащ Шэт Ирмэ. Фигу къэдгъэкIыжынщи, нэхъапэкIэ екIуэкIа къэпщытэныгъэхэм япкъ иткIэ, я IэнатIэм IуагъэкIащ Прохладнэ къалэм дэт район сымаджэщым и дохутыр нэхъыщхьэм и къуэдзэр, хирургие къудамэм и унафэщIыр, медсестра нэхъыжьыр. Абыхэм я сымаджэхэм я мылъкукIэ кърагъэщэхужащ зыхуеину хущхъуэхэр, уIэгъэпххэр, мастэхэр, абы щыгъуэми ахэр псори езым я аптекэм щIэлъу.
СПИД-мрэ узыфэ зэрыцIалэхэмрэ защыхъумэнымкIэ, абыхэм япэщIэтынымкIэ центрым къыщаIэтащ медсестрахэм я улахуэр зэрымащIэм теухуа псалъэмакъ. Абы и лъэныкъуэкIэ мыарэзыныгъэхэр зэрыщыIэр нэхъапэкIэ КъБР-м Узыншагъэр хъумэнымрэ курортхэмкIэ и министерствэм и «линие пщтырым» псалъэри жаIат. Иджыпсту курыт медицинэ лэжьакIуэм сом мин 13-м нэс къехь, улахуэм хагъэхъуащ абы дыщIагъу зэрагъэпажэ IыхьэмкIэ. Шэтым унафэ ищIащ зэрагъэпажэ Iыхьэр тезыгуашэ къэпщытакIуэ гупым курыт медицинэ лэжьакIуэхэм ящыщу иджыри цIыхуи 3 хагъэхьэну.
Республикэ сабий клиникэ сымаджэщым щрагъэкIуэкIа зэIущIэм министерствэм и къэпщытакIуэ гупым наIуэ къыщащIащ къабзагъэм и хабзэхэр нэгъэсауэ абы зэрыщамыгъэзащIэр, апхуэдэуи жаIащ я Iуэхухэр тэмэму гъэзэщIа хъуным жэуаплыныгъэ пылъу зэрыбгъэдэмыхьэр. «ГурыIуэгъуэщ дэтхэнэ зы IуэхущIапIэри мылъку зэрыхуэныкъуэр, — жиIащ Шэт Ирмэ, — ауэ къызэрыгуэкI Iуэхухэри жэуаплыныгъэ пылъу зэфIэтхыу, сымаджэщым и мылъкур тэмэму зэдгъэзахуэу щIэдвгъадзэ».
ЗэIущIэм и кIэм министрым жиIащ къыщIагъэща ныкъусаныгъэхэр зэрагъэзэкIуэжар мыгувэу къызэрипщытэнур.
Щомахуэ Лилэ.
